CELEX: 62015CN0584
Language: et
Date: 2015-11-11 00:00:00
Title: Kohtuasi C-584/15: Eelotsusetaotlus, mille on esitanud Tribunal administratif de Melun (Saksamaa) 11. novembril 2015 – Glencore Céréales France versus Établissement national des produits de l’agriculture et de la mer (riiklik põllumajandustoodete ja meresaaduste amet) (FranceAgriMer)

1.2.2016   
            
            
               ET
            
            
               Euroopa Liidu Teataja
            
            
               C 38/30
            
         Eelotsusetaotlus, mille on esitanud Tribunal administratif de Melun (Saksamaa) 11. novembril 2015 – Glencore Céréales France versus Établissement national des produits de l’agriculture et de la mer (riiklik põllumajandustoodete ja meresaaduste amet) (FranceAgriMer)
   (Kohtuasi C-584/15)
   (2016/C 038/43)
   Kohtumenetluse keel: prantsuse
   
      Eelotsusetaotluse esitanud kohus
   
   Tribunal administratif de Melun
   
      Põhikohtuasja pooled
   
   
      Kaebuse esitaja: Glencore Céréales France
   
      Vastustaja: Établissement national des produits de l’agriculture et de la mer (riiklik põllumajandustoodete ja meresaaduste amet) (FranceAgriMer)
   
      Eelotsuse küsimused
   
   
               1.
            
            
               Kas 9. märtsi 2012. aasta kohtuotsusest Bundesanstalt für Landwirtschaft und Ernährung vs. Pfeifer & Langen KG, C-564/10, võib järeldada, et määruse nr 2988/95 (1) artikkel 3, mis kehtestab aegumisnormid ühenduse õiguses, on kohaldatav meetmetele, mis käsitlevad määruse (EÜ) nr 800/1999 (2) artikli 52 ja määruse (EÜ) nr 770/96 (3) artikli 5a kohaste intresside maksmist?
            
         
               2.
            
            
               Kas neid intresse käsitlevat nõuet peab käsitama nii, et see tuleneb oma olemuselt „jätkuvast või korduvast” eeskirjade eiramisest, mis lõppeb põhinõude maksmise kuupäeval ja mis lükkab seega seda intressinõuet puudutava aegumistähtaja arvestamise alguskuupäeva edasi kuni selle kuupäevani?
            
         
               3.
            
            
               Kui teisele küsimusele tuleb vastata eitavalt, siis kas aegumistähtaja alguskuupäevaks tuleb lugeda põhinõude tekitanud eeskirjade eiramise toimumise kuupäeva või võib selleks määrata üksnes toetuse maksmise kuupäeva või tagatise vabastamise kuupäeva, mis vastab nende intresside arvutamise alguskuupäevale?
            
         
               4.
            
            
               Kas määruses nr 2988/95 kehtestatud aegumisnormide kohaldamiseks tuleb nentida, et iga põhinõuet puudutava aegumistähtaja katkestus katkestab ka intresse puudutava aegumistähtaja, isegi kui neid intresse ei ole mainitud põhinõuet käsitlevat aegumistähtaega katkestavates toimingutes?
            
         
               5.
            
            
               Kas asi aegub lõplikult päeval, mil jõuab kätte määruse nr 2988/95 artikli 3 lõike 1 neljandas taandes ette nähtud maksimaalne tähtaeg, kui selle tähtaja jooksul nõuab makseasutus alusetult makstud toetuse tagasimaksmist, nõudmata samaaegselt intresside maksmist?
            
         
               6.
            
            
               Kas üldkohaldatav viieaastane aegumistähtaeg, mis liikmesriigi õiguses lisati 17. juuni 2008. aasta seadusega nr 2008-561 tsiviilkoodeksi artiklisse 2224, võis selle seaduse jõustumise kuupäevaks veel kätte jõudmata aegumistähtaegade osas asendada määrusega nr 2988/95 ette nähtud nelja-aastast aegumistähtaega, vastavalt selle määruse artikli 3 punktis 3 ette nähtud erandile?
            
         
      (1)  Nõukogu 18. detsembri 1995. aasta määrus (EÜ, Euratom) nr 2988/95 Euroopa ühenduste finantshuvide kaitse kohta (EÜT L 312, lk 1; ELT eriväljaanne 01/01, lk 340).
   
      (2)  Komisjoni 15. aprilli 1999. aasta määrus (EÜ) nr 800/1999, milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad (EÜT L 102, lk 11; ELT eriväljaanne 03/25, lk 129).
   
      (3)  Komisjoni 26. aprilli 1996. aasta määrus (EMÜ) nr 770/96 sekkumisvarudest pärit toodete kasutamise ja/või sihtkoha kontrollimise üksikasjalikke ühiseeskirju kehtestava määruse (EMÜ) nr 3002/92 muutmise kohta (EÜT L 104, lk 13; ELT eriväljaanne 02/07, lk 173).